Der skulle 10 brandfolk fra to stationer til at slukke den ildebrand, der var skyld i, at et hus på Aggersundvej udenfor Aars brød i brand. - Huset er beboet af en familie, der heldigvis ikke var hjemme, da ilden brød ud. Vi ved endnu ikke, hvorfor og hvor ilden er opstået, så det skal politiets teknikere nok undersøge, fortæller indsatsleder Casper Weisberg fra Nordjyllands Beredskab. Branden fik fat i det meste af den to-længede gård, men det er lykkedes brandfolkene at bremse ilden, så et tilhørende maskinhus ikke også blev flammernes bytte. - Stuehuset er svært beskadiget, taget er udbrændt, og der er store røg- og vandskader i hele huset, forklarer indsatslederen. Foruden brandfolkene fra Aars blev en tankvogn med ekstra vand tilkaldt fra Farsø, og en ambulance kom også til stedet for at tilse manden i huset, der ilede hjem, efter ilden blev opdaget, og blev udsat for røg. Ambulancefolkene kunne dog hurtigt konstatere, at han var OK, og han fik derfor lov til at blive på stedet, hvor efterslukningen stadig pågår.

Referat:
Politiets teknikere skal undersøge, hvorfor en landejendom udenfor Aars brød i brand fredag eftermiddag.